
Prečo stretká, načo stretanie? 
Nestačí pekne spolu žiť, pomáhať si a tak?
==================
Rovnako by sme sa mohli spýtať: Načo sú vo firme porady a team-buildingy, nestačí spolu pracovať? Odpoveď asi poznáme. Nestačí. 
Ako Cirkev sme firma. Sme Boží podnik. Na niečom pracujeme: na zjednotení všetkého a všetkých v Kristovi. S niečím podnikáme: s ľudskými dušami, ktoré zachraňujeme pre spásu. Raz týždenne sa stretnúť, vyhodnotiť, čo sme dokázali, hľadať riešenia a lepšie cesty a spôsoby, učiť sa, podporiť sa navzájom a podeliť, modliť sa za toto dielo, rozdeliť si úlohy v spoločných podujatiach a kampaniach vo svete... Veď je to tá najprirodzenejšia vec na svete! Pravda, ak tou Božou firmou, Božím podnikom, Cirkvou sme! 
O to viac, že na rozdiel od minulosti sme dnes viac roztratení, už nežijeme a nekonáme spoločne v jednej obci, ale na rôznych miestach v zamestnaní, škole,... ba aj sama farnosť je často v praxi už viac "riedka" diaspora roztratených bratov a sestier uprostred pohanov. Ak celý týždeň pracujeme, ako potom musíme túžiť konečne sa stretnúť s niekým, kto patrí k nám, kto pracuje ako my, kto nám rozumie a my jemu, s kým sa môžeme deliť o to, čo žijeme a čo konáme! Aj to je silný motív na to, stretnúť sa!
Pripomína to lóžu nejakej tajnej spoločnosti. Aj my sa takto stretáme, aby sme sa spoločne radili o našom programe premeny a spásy sveta. Sledujeme, ako napredujeme, upozorňujeme na prekážky, hľadáme ako ich prekonať, rozdeľujeme úlohy, vyhodnocujeme dosiahnuté výsledky, sprevádzame sprvu na diaľku a sledujeme nových členov, až kým nie sú pripravení a my ich môžeme uviesť do našej lóže, aby sa stali jednými z nás. 
V kostole oslavujeme, slávime, čerpáme. 
Na stretku zdieľame, plánujeme, vyhodnocujeme, hľadáme, učíme sa. 
Vo svete potom pracujeme, aby sa tak kruh uzavrel: v liturgii oslávili a poďakovali a načerpali z Chleba Života, na stretku vyhodnotili a načrtli veci na ďalší týždeň a v modlitbe a učení sa aj sami o niečo podrástli a potom ako apoštoli "sa rozišli a všade kázali" (Mk 16, 20).
Cirkev a toto Poslanie sú neoddeliteľné. Bez Cirkvi nemôžeme konať Poslanie, pretože Cirkev je jeho hlavným nástrojom. A bez Poslania zase zaniká spoločenstvo Cirkvi - úplne rovnako, ako zanikne firma, keď prestane vyrábať, ako zanikne klub, keď prestane vyvíjať činnosť. Už nás nič nespája, už nemáme dôvod sa stretať, nemáme sa o čom zhovárať, necítime potrebu rásť a učiť sa. Omša a spoločné slávenie sa menia na sterilnú návštevu kostola. Zomierame a ani si to často neuvedomujeme... "Poznám tvoje skutky, že nie si ani studený, ani horúci. Kiež by si bol studený alebo horúci! Takto, že si vlažný, ani horúci, ani studený, už-už ťa vypľúvam z úst. Lebo hovoríš: “Som bohatý, zbohatol som, nepotrebujem nič” —  a nevieš, že si biedny, poľutovaniahodný, chudobný, slepý a nahý. Radím ti: odo mňa si kúp zlato vyskúšané ohňom, aby si zbohatol, a biele rúcho, aby si sa zaodel a aby nebolo vidieť hanbu tvojej nahoty, i masť, ktorou si potrieš oči, aby si videl."" (Zjv 3, 15-18).

Láska je všetko, na ničom inom nezáleží.
==========================
"Nové prikázanie vám dávam, aby ste sa milovali navzájom. Aby ste sa aj vy vzájomne milovali, ako som ja miloval vás. Podľa toho spoznajú všetci, že ste moji učeníci, ak sa budete navzájom milovať." (Jn 13, 34-35)
"Ako mňa miluje Otec, tak ja milujem vás. Ostaňte v mojej láske! Ak budete zachovávať moje prikázania, ostanete v mojej láske, ako ja zachovávam prikázania svojho Otca a ostávam v jeho láske. … Toto je moje prikázanie: Aby ste sa milovali navzájom, ako som ja miloval vás. Nik nemá väčšiu lásku ako ten, kto položí svoj život za svojich priateľov. … Toto vám prikazujem: Aby ste sa milovali navzájom." (Jn 15, 9-10.12-13.17)
"My vieme, že sme prešli zo smrti do života, lebo milujeme bratov. Kto nemiluje, ostáva v smrti. … Čo je láska, poznali sme z toho, že on položil za nás svoj život. Aj my sme povinní dávať život za bratov." (1Jn 3, 14.16)
Toto robí katolíka katolíkom. Kresťana kresťanom. Spaseného človeka spaseným človekom. Toto je všetko. Nič viac netreba. 
Viera tejto láske predchádza - pretože ak je to naozaj viera v Krista Boha a v Evanjelium, potom jej ovocím je nevyhnutne sloboda apatheie a atharaxie a ich ovocie, pokoj hesychie, v ktorom sme konečne samými sebou. Ak nás k tomuto viera nevedie, nie je to viera, ale ešte len púha mienka. Alebo to viera je, len nie kresťanská. 
Viera nás oslobodzuje k Božiemu životu, a tým je práve táto láska. A láska, to je život Neba, Nebo samo. Takto milovať znamená byť spasený, byť v Nebi. Nemilovať takto znamená ostať zatratený. "Lebo v Kristovi Ježišovi ani obriezka nič neznamená, ani neobriezka, ale viera činná skrze lásku" (Gal 5, 6).
"Ja som živý chlieb, ktorý zostúpil z neba. Kto bude jesť z tohoto chleba, bude žiť naveky. A chlieb, ktorý ja dám, je moje telo za život sveta.” … Ježiš im povedal: "Veru, veru, hovorím vám: Ak nebudete jesť telo Syna človeka a piť jeho krv, nebudete mať v sebe život. … Kto je moje telo a pije moju krv, ostáva vo mne a ja v ňom. Ako mňa poslal živý Otec a ja žijem z Otca, aj ten, čo mňa je, bude žiť zo mňa." (Jn 6, 51.53.56-57)
V latinčine, jazyku Cirkvi, sa svätému prijímaniu vraví communio, spoločenstvo. Spoločenstvo Boha a človeka. Aké? "My, čo sme uverili, spoznali sme lásku, akú má Boh k nám. Boh je láska; a kto ostáva v láske, ostáva v Bohu a Boh ostáva v ňom" (1Jn 4, 16). Spoločenstvo lásky. Lásky k Bohu, ktorý "prvý miloval nás" (1Jn 4, 19). Lásky k Bohu, ktorá sa uskutočňuje láskou a službou, ba aj obetou za tých, ktorých Milovaný miluje, a tak "kto nemiluje brata, ktorého vidí, nemôže milovať Boha, ktorého nevidí" (1Jn 4, 20). Byť účastníkom sv. prijímania znamená byť komunikantom, nie hltačom Tela! Hltač si "je a pije odsúdenie" (1Kor 11, 29), lebo "nespasí sa, hoci je začlenený do Cirkvi, kto nezotrvá v láske, lebo zostáva síce v lone Cirkvi ,telom‘, ale nie ,srdcom‘" (KKC 837). A naopak, kto takto miluje a v tejto láske vstupuje do communia s Kristom v Eucharistii, o tom sa Ježiš zaručuje, že "kto je moje telo a pije moju krv, má večný život a ja ho vzkriesim v posledný deň. … Kto je moje telo a pije moju krv, ostáva vo mne a ja v ňom" (Jn 6, 54.56).
Láska je všetko. Na láske jedinej záleží. Na ničom inom. Boh je láska. Nebo je láska. Spása je láska. Byť spasený znamená milovať, ako sme milovaní. Je to tak prosté! Láska. Skutočná láska, nie sentiment, nie emócia, nie eros, nie žiadostivosť, nie vášeň, ale agapé, láska, ktorá dáva a nič nepýta, ktorá aj život dáva za druhého. Láska, ktorá je dokonalým dobrom. Dobro, ktoré je dokonalou láskou. "Láska je radosť z dobra. Dobro je jediný dôvod lásky. Milovať znamená chcieť inému preukázať dobro" (sv. Tomáš Akvinský).

Kresťanská agresia vychádza z pokoja hesychie
===============================
Skutočná sila a agresia je výsledkom pokoja. Vo svete agresia je prekonávanie toho, čo konaniu odporuje, pomocou najčastejšie emócií. Ale v prípade hesychie jednoducho iba konaniu nič neprekáža, nie je tu žiadna frustrácia, žiadna beznádej, žiaden strach, žiaden smäd, nič. Číry pokoj, v ktorom sila a konanie prúdia bez prekážok a nepotrebujú žiadne podobné 'nabudenie'. 
Ak konáme, tak preto, že je to správne a nie preto, že nás k nemu niečo pudí. A ak nekonáme, tak tiež preto, že je správne nekonať a nie preto, že nám v tom v nás niečo bráni. Vždy je to výsledok rozhodnutia, nie nutnosti ani pudu. Tak, ako u Boha, ktorému nás Duch stále viac pripodobňuje, ako je aj napísané: "S odhalenou tvárou hľadíme ako v zrkadle na Pánovu slávu a Pánov Duch nás premieňa na taký istý, čoraz slávnejší obraz" (2Kor 3, 18). 
Veriť, nádejať sa, znamená spočinúť v tomto pokoji, Božom Pokoji, nie "ako svet dáva, nech sa vám srdce nevzrušuje a nestrachuje" (Jn 14, 27) nikde, ničím a z ničoho. Tu, v tomto pokoji, spočíva pravá sloboda: Keď nikoho nesúdiš. Keď sa s nikým neporovnávaš. Keď pred nikým nehráš divadlo. Pretože po ničom nežiadostíš. Z ničoho nemáš strach ani nie si o nič ustarostený. Nič ti neprekáža naplno žiť, byť naplno svätý, naplno konať, naplno a slobodne milovať, v čírej, hlbokej radosti srdca. Nič viac neprekáža tejto svätej agresii, v ktorej pristupujeme k svetu, k ľuďom, k Bohu bez strachu, bez ostychu, priamo, otvorene, v láske, ktorej nič nebráni ani neprekáža. Rovnako vieš hovoriť ako pýtať sa a počúvať, učiť aj učiť sa, dávať i prijímať. Nič už ničomu neprekáža. 
A naozaj, tento Pokoj je ovocím viery a z nej plynúce nádeje a lásky. "Bez viery je totiž nemožné páčiť sa Bohu" (Hebr 11, 6), ani žiť tento plný Život v Božom Pokoji. Veď len Boh a bohovia v Ňom môžu niečo takéto zažívať a žiť! Nie je to výsledok žiadnej techniky žiadneho cvičenia sa v niečom. Je to ovocie uverenia. Ovocie viery a lásky.

Rovnováha a symbióza bázne a lásky.
========================
Bázeň. 
Viera a láska na strane jednej, bázeň, vďačnosť a úžas na strane druhej. Bez tejto bázne sa viera stáva trúfalosťou a vedie do Pekla, a nie do Slávy Neba! Bázeň bez viery a lásky je strachom sluhov a otrokov. Viera bez bázne nemá v sebe ani vďačnosť ani lásku a stáva sa trúfalosťou démonov. 
Otec a brat a priateľ a druh - ale stále Boh a Vládca a Stvoriteľ, Nezmerný a Nesmierny, Najvyšší vo svojej Sláve, "Boh nad všetkými bohmi a Pán nad všetkými pánmi, Boh veľký, mocný a hrozný, ktorý neberie ohľad na osoby a dary neprijíma" (Dt 10, 17). 
A súčasne Boh a Vládca a Stvoriteľ a Sudca, vyvýšený nad všetko - a predsa otec, brat, ženích, priateľ, verný a oddaný až na smrť, ba ak my sami "sme neverní, on ostáva verný, lebo seba samého zaprieť nemôže" (2Tim 2, 13), veď On "neprišiel svet súdiť, ale svet spasiť" (Jn 12, 47)! 
Jedno bez druhého nie je. Len oboje spolu. Tak, ako je tomu aj u nás: tvor, prach a popol a hriešnik - a predsa syn a priateľ Kráľa a druh a nevesta Ženícha a dedič, boh v Bohu, svojom Otcovi! Veľkosť Boha a malosť nás, tvorov, dokonca hriešnikov! Ale súčasne malosť Boha, ktorý sa stal pre nás obyčajným človekom, aby sme s Ním mohli myť spoločenstvo – a naša veľkosť, ktorú sme z Jeho milosti a lásky ako synovia a dedičia v Ňom dostali. 
"A preto moji milovaní, ako ste vždy poslúchli, a nielen v mojej prítomnosti, ale oveľa viac teraz v mojej neprítomnosti, s bázňou a chvením pracujte na svojej spáse. Lebo v Kristovi Ježišovi ani obriezka nič neznamená, ani neobriezka, ale viera činná skrze lásku. V láske niet strachu, a dokonalá láska vyháňa strach, lebo strach má v sebe trest, a kto sa bojí, nie je dokonalý v láske. My milujeme, pretože on prvý miloval nás" (Flp 2, 12; Gal 5, 6; 1Jn 4, 18-19).

Odvážiť sa uveriť v priateľstvo Boha!
=========================
Je to ako keď stretnete neznámeho človeka, mocného, vplyvného, nebezpečného. Skúmate jeho zámery s vami, motívy, postranné úmysly, pýtate sa, čo za tým je - až náhle a pritom zdráhavo konečne pochopíte, že tam žiadne postranné úmysly nie sú a že z nejakého nepochopiteľného dôvodu je prosto váš priateľ a naozaj úprimne stojí na vašej strane. Pýtate sa, ako dlho mu to s niekým tak bezvýznamným ako vy vydrží, kedy sa to kúzlo zlomí, kedy sa konečne od vás odvráti a veci konečne začnú byť aké by mali, lebo to jeho priateľstvo, trpezlivosť a priazeň sú jednoducho čosi... nenormálne. Neprirodzené. Tak to prosto nechodí! Až po čase sa odvážite konečne veriť, dúfať, že sa tak nestane nikdy. Že je váš priateľ. Verný. Navždy. Neviete prečo. Vlastne viete: má vás rád. Miluje vás ako druha a priateľa. Len nechápete prečo, lebo na to nemá žiaden dôvod a milión dôvodov pre opak. Ale je to tak. Prosto je to tak. 
Toto je to, čo zažívame, keď stojíme pred Bohom. Mysleli sme si, že sme veriaci. Houby! Verili sme vo vlastnú predstavu. Uveriť v Boha, takéhoto Boha, to stojí ešte len pred nami. U väčšiny sa k tomu ešte len odhodlávame. 
A obrátenie? No, obrátenie potom jednoducho znamená, že toto Božie priateľstvo, vernosť a oddanosť Boha opätujeme. To je všetko. Stávame sa bratmi Brata, priateľmi Priateľa, synmi Otca, členmi Rodiny. Tiež skutočne a úplne. 
A to je všetko. Toto je ten Ježišov 'dobrý strom' a všetko ostatné svätosť a dokonalosť, je jeho ovocie. Veď každý hriech je len dôsledkom toho, že o sebe a Bohu takto nezmýšľame, tomuto neveríme, toto sme si nezvolili. Stačí ale uveriť a obrátiť sa - a hriech zmizne, preto "kto ostáva v ňom, nehreší, nemôže hrešiť, pretože sa narodil z Boha. Veď všetko, čo sa narodilo z Boha, premáha svet. A tým víťazstvom, ktoré premohlo svet, je naša viera" (1Jn 3, 6.9; 5, 4).

LITURGICKÝ PROGRAM
	
	Čičava
	Komárany
	Merník

	Po
25.9.
	Prepodobná matka Eufrozínia

	
	18.00 +Ján (r.Kožiková)
	
	

	Ut
26.9.
	Odchod do večnosti svätého apoštola a evanjelistu Jána Teológa

	
	18.00 liturgia
	
	

	St
27.9.
	Svätý mučeník Kallistrat a spoločníci; prepodobný otec Níl, zakladateľ a igumen grottaferatského monastiera

	
	8.00 liturgia
	
	

	Št 
28.9.
	Prepodobný otec a vyznávač Charitón

	
	8.00 liturgia
22.00 – 23.00 adorácia - 
Getsemanská hodinka
	
	

	Pi
29.9. 
	Prepodobný otec Kyriak Pustovník

	
	
	
	

	So
30.9.
	Svätý hieromučeník Gregor, biskup Veľkého Arménska

	
	18.00 za farnosť
(nedeľnajšia)
	16.30 *ZBP Michal (r.Čandíková)
(nedeľnajšia)
	17.30 o. Miroslav (nedeľnajšia)

	Ne
1.10.
	Osemnásta nedeľa po Päťdesiatnici
Presvätá Bohorodička Ochrankyňa
	Odporúčaný sviatok
Myrovanie

